**DÔVODOVÁ SPRÁVA**

**A. VŠEOBECNÁ ČASŤ**

Návrh zákona, ktorým sa mení a dopĺňa zákon č. 279/2024 Z. z. o dani z finančných transakcií a o zmene a doplnení niektorých zákonov v znení neskorších predpisov (ďalej len „návrh zákona“) predkladajú poslanci Národnej rady Slovenskej republiky Richard VAŠEČKA a Anna ZÁBORSKÁ.

**Zavedením dane z finančných transakcií (ďalej len „transakčná daň“) vláda SR uvalila na podnikateľov a iné právnické osoby bremeno, ktoré toto prostredie významne poškodzuje.** Podnikateľské prostredie je deformované, zahraničné subjekty majú oproti slovenským konkurenčnú výhodu, občianske združenia verejnoprospešného charakteru sa obávajú o to, že im bankou nebude udelená výnimka z platenia transakčnej dane bankou. Nová daň bola naviac zavádzaná chaoticky a už aj z koaličných radov zaznievajú hlasy vyzývajúce na jej zrušenie.

**Medzi poškodené subjekty tiež patria cirkvi, náboženské spoločnosti a právnické osoby, ktoré svoju právnu subjektivitu odvodzujú od cirkví a náboženských spoločností. Tieto subjekty nie sú oslobodené od dane z finančných transakcií, a to napriek svojmu zjavnému verejnoprospešnému charakteru.** Predmetom ich činnosti veľmi často je poskytovanie sociálnej pomoci, zachovanie kultúrnych hodnôt, podpora vzdelávania, ochrana ľudských práv či organizovanie a sprostredkovanie dobrovoľníckej činnosti, čo sú podľa § 50 ods. 5 všetko ciele, vďaka ktorým sú od transakčnej dane oslobodené niektoré občianske združenia. Cirkvi a náboženské spoločnosti však oslobodené nie sú.

**Vznikajú tak absurdné situácie, kedy napríklad štát posiela príspevky na vzdelávanie detí na cirkevných školách cirkevným školským úradom, ktoré ich ďalej preposielajú jednotlivým cirkevným školám. Z týchto transakcií však musia cirkevné školské úrady odviesť transakčnú daň.** Možno konštatovať, že štát tak zdaňuje vlastné, teda štátne príspevky, ktoré podľa osobitného zákona patria jednotlivým subjektom.

Dochádza však i k situáciám, pri ktorých by bolo možné konštatovať **porušenie medzinárodných zmlúv, ktorými je Slovenská republika viazaná**. Podľa čl. 20 ods. 2 Základnej zmluvy medzi Slovenskou republikou a Svätou stolicou má totiž "Katolícka cirkev právo organizovať kostolné zbierky. Príjmy z hospodárenia s takto získanými prostriedkami nepodliehajú zdaneniu, ani povinnosti verejného vyúčtovania." Toto právo však nie je transakčnou daňou rešpektované. **Transakčnú daň totiž platia farnosti, keď prepošlú zbierky na účet diecézy. A transakčnú daň platí aj diecéza, keď peniaze potom prepošle napríklad charite alebo na misie.** Podľa § 13 ods. 2 písm. a) Zákona č. 595/2003 Z. z. o dani z príjmov v znení neskorších predpisov sú výnosy z kostolných zbierok, cirkevných úkonov a príspevky plynúce registrovaným cirkvám a náboženským spoločnostiam oslobodené od dane z príjmov. Toto však neplatí pri transakčnej dani.

**Navrhovatelia chcú preto touto novelou zákona docieliť oslobodenie cirkví, náboženských spoločností a právnických osôb, ktoré svoju právnu subjektivitu odvodzujú od cirkví a náboženských spoločností od transakčnej dane.**

**B. OSOBITNÁ ČASŤ**

**K čl. I**

***K bodu 1.***

Navrhuje sa oslobodenie cirkví, náboženských spoločností a právnických osôb, ktoré svoju právnu subjektivitu odvodzujú od cirkví a náboženských spoločností od dane z finančných transakcií.

**K čl. II**

Účinnosť sa navrhuje dňom vyhlásenia v Zbierke zákonov.

**DOLOŽKA**

**vybraných vplyvov**

**A.1. Názov materiálu: DOLOŽKA ZLUČITEĽNOSTI**

**návrhu zákona** **s právom Európskej únie**

**1. Navrhovateľ zákona:** poslanci Národnej rady Slovenskej republiky Richard VAŠEČKA a Anna ZÁBORSKÁ

**2. Názov návrhu zákona:** návrh zákona, ktorým sa mení a dopĺňa zákon č. 279/2024 Z. z. o dani z finančných transakcií a o zmene a doplnení niektorých zákonov v znení neskorších predpisov

**3. Predmet návrhu zákona:**

1. nie je upravený v primárnom práve Európskej únie,
2. nie je upravený v sekundárnom práve Európskej únie,
3. nie je obsiahnutý v judikatúre Súdneho dvora Európskej únie.

**4. Záväzky Slovenskej republiky vo vzťahu k Európskej únii:**

1. bezpredmetné,
2. bezpredmetné,
3. bezpredmetné.

**5. Stupeň zlučiteľnosti návrhu zákona s právom Európskej únie:**

- úplný.

**DOLOŽKA**

**vybraných vplyvov**

**A.1. Názov materiálu:** návrh zákona, ktorým sa mení a dopĺňa zákon č. 279/2024 Z. z. o dani z finančných transakcií a o zmene a doplnení niektorých zákonov v znení neskorších predpisov

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  |  | x |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy | x |  |  |
| – vplyvy na hospodárenie obyvateľstva, |  | x |  |
| – sociálnu exklúziu, |  | x |  |
| – rovnosť príležitostí a rodovú rovnosť a vplyvy na zamestnanosť |  | x |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |
| 6. Vplyvy na služby verejnej správy pre občana |  | x |  |
| 7. Vplyvy na manželstvo, rodičovstvo a rodinu |  | x |  |

**A.3. Poznámky**

*Predkladaný návrh zákona nemá žiadne vplyvy na podnikateľské prostredie, životné prostredie, a ani vplyvy na informatizáciu spoločnosti, služby verejnej správy pre občana a na manželstvo, rodičovstvo a rodinu. Má negatívny vplyv na rozpočet verejnej správy, nakoľko dochádza k oslobodeniu ďalších subjektov od dane z finančných transakcií. Návrh má pozitívne sociálne vplyvy.*

**A.4. Alternatívne riešenia**

*bezpredmetné*

**A.5. Stanovisko gestorov**

*Návrh zákona bol zaslaný na vyjadrenie Ministerstvu financií SR a Ministerstvu hospodárstva SR a stanovisko týchto ministerstiev tvorí súčasť predkladaného materiálu.*